Brasilië: Bendes speel glo 'sokker' met afgekapte koppe | Netwerk24
30 Julie 2019 17:00
Bendelede van 'n tronk-geveg in Brasilië het blykbaar die afgekapte koppe van hul slagoffers rondgeskop.
Polisiebeamptes en soldate buite 'n tronk in Almira, Brasilië, waar minstens 57 mense in bendegevegte dood is. Foto: Reuters
Minstens 57 gevangenes is dood, waarvan 16 se koppe afgekap is, het 'n verteenwoordiger van die staat Para Maandag gesê.
Reuters kon egter nie bevestig dat video-materiaal van die makabere rondskoppery spesifiek uit daardie tronk kom nie.
Dit was die jongste dodelike botsing terwyl Brasilië se owerhede probeer om die land se oorvol tronke te beheer.
Die voorval het Maandagoggend omstreeks 07:00 in 'n tronk in die noordelike stad Altamira begin toe gevangenes van die bende Comando Classe A 'n sel met lede van die bende Comando Vermelho aan die brand gesteek het, lui 'n verklaring van Para.
Die meeste van die gevangenes is in die brand dood.
In Mei vanjaar is 150 gevangenes dood voordat orde herstel kon word, weke nadat twee bendes in 'n tronk in Amazonas mekaar getakel het. – Reuters